Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Ј.К. од Скопје, поднесена против Решение на Министерството за внатрешни работи, по предметот Барање за пристап до информации од јавен карактер, на 15.04.2024 година го донесе следното

**Р Е Ш Е Н И Е**

**1**. Жалбата изјавена од Ј.К. од Скопје, поднесена против Решението на Министерството за внатрешни работи бр.16-1.2-396/5 од 09.04.2024 година, заведена во Агенцијата под бр.08-108 на 12.04.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## Ј.К. од Скопје, како што е наведено во Жалбата, на 22.03.2024 година поднел Барање за пристап до информации од јавен карактер до Министерството за внатрешни работи, заведено во Министерството под бр.16.1.2-396/1, со кое побарал по пошта да му се достави електронски запис од следната информација:

„Дали според Законот за прекршоците, Судската одлука за прекршочна санкција за сообраќаен прекршок од декември 2014 и цитираните членови 42 и 43 е застарена во 2024 година? Ве молам да одговорите со „ДА“ или „НЕ“.“.

Постапувајќи по ова Барање, Имателот на информации донел Решение бр.16.1.2-396/5 од 09.04.2024 година, со кое му е доставен одговор од „Одделот за прекршоци и Одделот за правни работи и управување со човечки ресурси“.

Незадоволен од наведеното Решение, Барателот на информации на 12.04.2024 година поднесе Жалба до Агенцијата, заведена во архивата на Агенцијата под бр.08-108. Во Жалбата е наведено дека „Врз основа на наведеното во Решението издадено од МВР, тие не постапиле во согласност на член 18 став 1 и 2 од Законот за слободен пристап до информации од јавен карактер и не го доставиле моето барање до имателот на податоци во законскиот рок“.

Агенцијата со електронски допис бр.08-108 од 12.04.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.04.2024 година, по електронски пат, до Агенцијата достави Одговор на жалба бр.16.1.2-497/3 од 12.04.2024 година, Решение бр.16.1.2-497/2 од 11.04.2024 година и Препраќање на барање до Министерството за правда и Собранието на Република Северна Македонија бр.16.1.2-396/6 од 11.04.2024 година.

Во Одговорот на жалба е наведено дека Јане Крстески од Скопје, на 11.04.2024 година до Министерството за внатрешни работи доставил Дополнително барање бр.16.1.2-396, кое е препратено на надлежност и натамошно постапување до Министерството за правда и Собранието на Република Северна Македонија, а одговор му е доставен со Решението бр.16.1.2-497/2 од 11.04.2024 година, кој гласи: „...не располагаме со таква информација...не сме задолжени ниту согласно нашиот lex specialis, ниту согласно Законот за слободен пристап до информации од јавен карактер да водиме, како што наведувате, „следење“ на одредбите од Законот за прекршоците и да правиме анализа на случаи“. Дополнителното барање не е доставено во прилог на Одговорот на жалба.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ги разгледа Жалбата изјавена од Барателот на информацијата и расположливите списи по предметот и Жалбата **ја одби како неоснована**, поради следното:

Агенцијата утврди дека Имателот на информации постапил правилно по Барањето за пристап до информации од јавен карактер со тоа што на жалбените наводи од Барателот одговорил со препраќање на Барањето од 22.03.2024 година до иматели на информации кои, според содржината на барањето, можат да му дадат соодветен одговор на Барателот, а по Дополнителното барање од 11.04.2024 му одговорил со Решението бр.16.1.2-497/2 од 11.04.2024 година, известувајќи го дека, согласно своите надлежности, ниту создал, ниту пак располага со бараната информација.

Агенцијата најде дека во првостепената постапка имало недостатоци, односно на Барањето е одговорено со задоцнување, но дека согласно член 109 став 5 од Законот за општата постапка таквиот недостаток не можел да има влијание за поинакво решавање на работата.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Барателот на информации дека на неговото Барање му е доставен одговор во рамките и надлежностите со кои располага Имателот на информации и дека, согласно Законот за слободен пристап до информации од јавен карактер Имателот на информации не е должен да создава нова информација за да го задоволи Барателот во однос на неговото Барање, како ниту да толкува законски одредби.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**